ΓΡΑΠΤΗ ΕΡΩΤΗΣΗ P-0633/97 υποβολή: Joan Colom i Naval (PSE) προς την Επιτροπή (21 Φεβρουαρίου 1997)

Θέμα: Απάτη στους τομείς σιτηρών και ελαιολάδου

Στις 13 Φεβρουαρίου 1997, το γνωστό Δελτίο Πληροφοριών της Agence Europe δημοσίευσε εντός εισαγωγικών, στις σελίδες 3 και 4 της γαλλικής του εκδόσεως, δηλώσεις του κ. D.Franz Fischler, μέλους της Ευρωπαϊκής Επιτροπής, ο οποίος αναφερόμενος στην ΚΟΑ ελαιολάδου επισημαίνει συγκεκριμένως ότι «οι καταχρήσεις είναι 10 φορές μεγαλύτερες από ότι σε άλλους τομείς όπως στα σιτηρά».

Δεδομένου ότι οι δηλώσεις αυτές που παρουσιάζονται σε έντυπο ευρείας κυκλοφορίας δεν έχουν διαψευσθεί, ούτε καν επανορθωθεί, ούτε εκ μέρους του ενδιαφερομένου ούτε από τις υπηρεσίες της Επιτροπής και δεδομένου ότι η πρόσφατη μεταρρύθμιση της ΚΟΑ σιτηρών υπερδιπλασίασε τις πιστώσεις του τομέα μεταξύ 1993 και 1995 οι οποίες υπερβαίνουν πλέον τα 16.000 εκατ. Ecu, ποσό που αντιστοιχεί στο δεκαπλάσιο του δημοσιονομικού κόστους της ΚΟΑ του ελαιολάδου. Μπορεί η Επιτροπή να παρουσιάσει τα στοιχεία στα οποία βασίστηκε ο προαναφερθείς Επίτροπος όταν προέβη στις δηλώσεις αυτές καθόσον δεν ανταποκρίνονται ούτε με τα δεδομένα που δημοσίευσε το Ελεγκτικό Συνέδριο, ούτε με τα στοιχεία που διαβίβασε η Ευρωπαϊκή Επιτροπή στην Επιτροπή Ελέγχου του Προϋπολογισμού του Ευρωπαϊκού Κοινοβουλίου;

Aπάντηση του κ. Fischler εξ ονόματος της Επιτροπής (25 Mαρτίου 1997)

Οι δηλώσεις, στις οποίες αναφέρεται το Αξιότιμο Μέλος του Κοινοβουλίου, βασίζονταν σε σύγκριση μεταξύ των ποσών των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) - τμήμα Προσανατολισμού, οι οποίες είχαν δηλωθεί από τα κράτη μέλη βάσει του οικονομικού έτους 1995 και των ποσών που αποτελούσαν αντικείμενο περιπτώσεων παρατυπιών στο πλαίσιο του ΕΓΤΠΕ-τμήμα Εγγυήσεων, οι οποίες ανακοινώθηκαν επισήμως από τα κράτη μέλη κατά τη διάρκεια του ιδίου έτους. Οι παρατυπίες αυτές αποτελούν αντικείμενο τρίμηνης ανακοίνωσης προς την Επιτροπή, κατ' εφαρμογή των διατάξεων του κανονισμού (ΕΟΚ) αριθ. 595/91 ((ΕΕ L 288 της 1.1.1984 )) του Συμβουλίου, της 4ης Μαρτίου 1991, περί των ανωμαλιών και της ανακτήσεως των αχρεωστήτως καταβληθέντων ποσών στα πλαίσια της χρηματοδοτήσεως της κοινής γεωργικής πολιτικής ως και της οργανώσεως ενός συστήματος πληροφορήσεως στον τομέα αυτό και περί καταργήσεως του κανονισμού (ΕΟΚ) αριθ. 283/72. Κατά το σχετικό έτος, το ποσοστό των παράτυπων δαπανών ανήλθε, για το ελαιόλαδο, σε 4,31% (συνολικές δαπάνες 812 εκατ. ECU, παράτυπες δαπάνες 35 εκατ. ECU), ενώ, για τα σιτηρά, το ποσοστό αυτό ανήλθε σε 0,42% (συνολικές δαπάνες 9.363 εκατ. ECU, παράτυπες δαπάνες 39 εκατ. ECU).

Πρέπει ωστόσο να σημειωθεί ότι για το ελαιόλαδο οι δηλωθείσες στο ΕΓΤΠΕ-τμήμα Εγγυήσεων δαπάνες, βάσει του οικονομικού έτους 1995, ήταν εξαιρετικά χαμηλές, ως άμεση συνέπεια της τροποποίησης των διατάξεων του άρθρου 13β του κανονισμού (ΕΟΚ) αριθ. 3061/84 ((ΕΕ L 323 της 16.12.1994 )) της Επιτροπής της 31ης Οκτωβρίου 1984 για λεπτομέρειες εφαρμογής του καθεστώτος ενίσχυσης στην παραγωγή ελαιολάδου, από τον κανονισμό (ΕΟΚ) αριθ. 3062/94 ((ΕΕ L 67 της 14.3.1991 )) της Επιτροπής της 15ης Δεκεμβρίου 1994 για την τροποποίηση του κανονισμού (ΕΟΚ) αριθ. 3061/84 για λεπτομέρειες εφαρμογής του καθεστώτος ενίσχυσης στην παραγωγή ελαιολάδου. Η κανονιστική αυτή τροποποίηση είχε ως επίπτωση τη μετάθεση κατά ένα οικονομικό έτος της πληρωμής των ενισχύσεων στην παραγωγή ελαιόλαδου, αρχής γενομένης από την περίοδο 1994/95. Από την άλλη πλευρά, για τα σιτηρά, τα ποσά που αφορούν τις περιπτώσεις παρατυπιών που ανακοινώθηκαν από τα κράτη μέλη, είναι εξαιρετικά περιορισμένες κατ' αυτό το έτος. Λαμβάνοντας υπόψη τα 6 έτη 1990 έως 1995, το ποσοστό των παράτυπων δαπανών υπήρξε για το ελαιόλαδο 2,08% (συνολικές δαπάνες 9.895 εκατ. ECU, παράτυπες δαπάνες 206 εκατ. ECU) και, για τα σιτηρά, 1,13% (συνολικές δαπάνες 37.489 εκατ. ECU, παράτυπες δαπάνες 422 εκατ. ECU).